CELEX: 32013D0052(01)
Language: el
Date: 2013-12-27 00:00:00
Title: 2014/55/ΕΕ: Απόφαση της Ευρωπαϊκής Κεντρικής Τράπεζας, της 27ης Δεκεμβρίου 2013 , που τροποποιεί την απόφαση ΕΚΤ/2010/21 σχετικά με τους ετήσιους λογαριασμούς της Ευρωπαϊκής Κεντρικής Τράπεζας (ΕΚΤ/2013/52)

4.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 33/7
            
         
      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   
   της 27ης Δεκεμβρίου 2013
   που τροποποιεί την απόφαση ΕΚΤ/2010/21 σχετικά με τους ετήσιους λογαριασμούς της Ευρωπαϊκής Κεντρικής Τράπεζας
   (ΕΚΤ/2013/52)
   (2014/55/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 26.2,
   Εκτιμώντας τα ακόλουθα:
   
               (1)
            
            
               Η απόφαση ΕΚΤ/2010/21 (1) θεσπίζει τους κανόνες για την κατάρτιση των ετήσιων λογαριασμών της Ευρωπαϊκής Κεντρικής Τράπεζας (ΕΚΤ).
            
         
               (2)
            
            
               Το άρθρο 24 της απόφασης ΕΚΤ/2010/21 ορίζει ότι, εάν συγκεκριμένη λογιστική μεταχείριση δεν προβλέπεται στην απόφαση ΕΚΤ/2010/21 και ελλείψει διαφορετικής απόφασης του διοικητικού συμβουλίου, η ΕΚΤ ακολουθεί αρχές αποτίμησης σύμφωνες με τα διεθνή λογιστικά πρότυπα (ΔΛΠ) που υιοθετεί η Ευρωπαϊκή Ένωση όσον αφορά τις δραστηριότητες και τους λογαριασμούς της ΕΚΤ.
            
         
               (3)
            
            
               Η ΕΚΤ εφαρμόζει το ΔΛΠ 19 Παροχές σε εργαζομένους για την αναγνώριση αναλογιστικών κερδών και ζημιών που απορρέουν από παροχές μετά την έξοδο από την υπηρεσία, με βάση την «προσέγγιση του περιθωρίου».
            
         
               (4)
            
            
               Το ΔΛΠ 19 τροποποιήθηκε με ισχύ για τις ετήσιες περιόδους που αρχίζουν την 1η Ιανουαρίου 2013 και εφεξής. Βάσει του τροποποιηθέντος ΔΛΠ 19, η «προσέγγιση του περιθωρίου» καταργείται.
            
         
               (5)
            
            
               Το παράρτημα I της απόφασης ΕΚΤ/2010/21 θα πρέπει να τροποποιηθεί, έτσι ώστε να προβλέπει την αναγραφή στο παθητικό του ισολογισμού της ΕΚΤ των αποτελεσμάτων επανεπιμέτρησης της καθαρής υποχρέωσης (του καθαρού περιουσιακού στοιχείου) σε σχέση με καθορισμένες παροχές μετά την έξοδο από την υπηρεσία, υπό το στοιχείο 14 «Λογαριασμοί αναπροσαρμογής».
            
         
               (6)
            
            
               Ως εκ τούτου, η απόφαση ΕΚΤ/2010/21 θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το παράρτημα I της απόφασης ΕΚΤ/2010/21 τροποποιείται σύμφωνα με το παράρτημα της παρούσας απόφασης.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την 30ή Δεκεμβρίου 2013.
   
      Φρανκφούρτη, 27 Δεκεμβρίου 2013.
      
         
            Ο Πρόεδρος της ΕΚΤ
         
         Mario DRAGHI
         
      
   
   
      (1)  Απόφαση ΕΚΤ/2010/21, της 11ης Νοεμβρίου 2010, σχετικά με τους ετήσιους λογαριασμούς της Ευρωπαϊκής Κεντρικής Τράπεζας (ΕΕ L 35 της 9.2.2011, σ. 1).
   
      ΠΑΡΑΡΤΗΜΑ
      Το παράρτημα I της απόφασης ΕΚΤ/2010/21 τροποποιείται ως εξής:
      
                  1.
               
               
                  Στον πίνακα που επιγράφεται «Παθητικό» και στο στοιχείο ισολογισμού 14 (Λογαριασμοί αναπροσαρμογής), η στήλη που φέρει τον τίτλο «Ταξινόμηση του περιεχομένου των στοιχείων του ισολογισμού» αντικαθίσταται από το ακόλουθο κείμενο:
                  
                              «α)
                           
                           
                              Λογαριασμοί αναπροσαρμογής συνδεόμενοι με τις διακυμάνσεις των τιμών όσον αφορά τον χρυσό, κάθε είδους τίτλους σε ευρώ, κάθε είδους τίτλους εκφρασμένους σε ξένο νόμισμα, δικαιώματα προαίρεσης· διαφορές στην αποτίμηση με τις τιμές της αγοράς που συνδέονται με παράγωγα προϊόντα κάλυψης του κινδύνου επιτοκίου· λογαριασμοί αναπροσαρμογής συνδεόμενοι με τις διακυμάνσεις των συναλλαγματικών ισοτιμιών όσον αφορά την καθαρή θέση κάθε νομίσματος, συμπεριλαμβανομένων των πράξεων ανταλλαγής νομισμάτων, των προθεσμιακών πράξεων συναλλάγματος και των ΕΤΔ
                              Ειδικοί λογαριασμοί αναπροσαρμογής, οι οποίοι προκύπτουν από τις προβλεπόμενες στο άρθρο 48.2 του καταστατικού του ΕΣΚΤ εισφορές σε σχέση με κεντρικές τράπεζες κρατών μελών επί των οποίων καταργούνται οι παρεκκλίσεις. Βλέπε άρθρο 13 παράγραφος 2
                           
                        
                              β)
                           
                           
                              Αποτελέσματα επανεπιμέτρησης της καθαρής υποχρέωσης (του καθαρού περιουσιακού στοιχείου) σε σχέση με καθορισμένες παροχές μετά την έξοδο από την υπηρεσία, η οποία ισούται με την καθαρή θέση των ακόλουθων επιμέρους στοιχείων:
                              
                                          i)
                                       
                                       
                                          των αναλογιστικών κερδών και ζημιών στην παρούσα αξία των δεσμεύσεων σε σχέση με καθορισμένες παροχές
                                       
                                    
                                          ii)
                                       
                                       
                                          της απόδοσης των περιουσιακών στοιχείων του προγράμματος, εξαιρουμένων των ποσών που περιλαμβάνονται στον καθαρό τόκο επί της καθαρής υποχρέωσης (του καθαρού περιουσιακού στοιχείου) σε σχέση με καθορισμένες παροχές
                                       
                                    
                                          iii)
                                       
                                       
                                          τυχόν μεταβολών του ανώτατου ορίου του περιουσιακού στοιχείου, εξαιρουμένων των ποσών που περιλαμβάνονται στους καθαρούς τόκους επί της καθαρής υποχρέωσης (του καθαρού περιουσιακού στοιχείου) σε σχέση με καθορισμένες παροχές».
                                       
                                    
                        
            
                  2.
               
               
                  Στον πίνακα που επιγράφεται «Παθητικό» και στο στοιχείο ισολογισμού 14 (Λογαριασμοί αναπροσαρμογής), η στήλη που φέρει τον τίτλο «Αρχή αποτίμησης» αντικαθίσταται από το ακόλουθο κείμενο:
                  
                              «α)
                           
                           
                              Διαφορές από την αναπροσαρμογή μεταξύ του μέσου κόστους και της αγοραίας αξίας, συνάλλαγμα μετατρεπόμενο με την αγοραία ισοτιμία
                           
                        
                              β)
                           
                           
                              Σύμφωνα με το άρθρο 24 παράγραφος 2».